**A Líceumi Diákszövetség éves rendes közgyűlésének jegyzőkönyve**

**2019. május 20.**

Helyszín: Berzsenyi Dániel Evangélikus (Líceum) Gimnázium és Kollégium

A kezdés időpontja: 2019. 05. 20. 11:15

A közgyűlés nem határozatképes, mert a jelenlévők száma nem éri el a megfelelő létszámot. (Jelenléti ív: 1. melléklet) A megismételt közgyűlés időpontját 11:25-re tűzik ki.

A megismételt közgyűlést dr. Gimesi Szabolcsné nyitja meg. Szeretettel köszönti a közgyűlés tagjait és szeretettel gondol azokra, akik nem tudtak eljönni. Köszönetet mond Tölli Balázs igazgató úrnak a helyszín biztosításáért, Csukásné Bencsik Zsuzsa titkárnak a munka oroszlánrészének elvégzéséért és Zsíros Lilla (szül. Pécz Lilla) lelkésznőnek az istentiszteleten végzett szolgálatáért. Illetve Friedrich Andrásnak, aki a ballagáson mondott ünnepi beszédet, mint ? éve érettségizett maturandus.

A jegyzőkönyv vezetésére Kő-Czákler Juditot kéri fel, hitelesítőknek pedig Raffai Balázst és Horváth Editet. Őket a közgyűlés egyhangú szavazatával elfogadta.

Elnök asszony felkéri Csukásné Bencsik Zsuzsát, hogy tartsa meg titkári beszámolóját.

A titkári beszámolót csatoljuk a jegyzőkönyvhöz. (2. melléklet)

A titkári beszámolót a közgyűlés egyhangúan elfogadta.

Ezek után Tóthné Szakály Liliann pénztáros beszámolóját dr. Friedrich András olvassa fel (a pénztáros távolléte miatt). Közli, hogy ezt a beszámolót ő ellenőrizte és rendben találta.

A pénzügyi beszámolót csatoljuk a jegyzőkönyvhöz. (3. melléklet)

A beszámolót a közgyűlés egyhangúan elfogadta.

Mindezek után következett a Hűség Díj átadása.

Az idei évben Magyar Gábornak (1964-ben érettségizett) adományozta a Diákszövetség a Hűség Díjat.

Magyar Gábor szeretettel megköszönte a díjat a Diákszövetségnek. Elmondta, hogy ők nem a líceumi szellemben nevelődtek, de ennek ellenére nagyon büszke az iskolájára. Mesélt arról, hogy 1967-ben a reformáció 450. évfordulóján járt Wittenbergben, ahol végigjárta az emlékhelyeket. Kérte a hallgatóságot, hogy ne adjuk fel bizalmunkat és ápoljuk tovább hagyományainkat.

Elnök asszony megköszönte a kedves szavakat és felkérte Tölli Balázs igazgató urat, hogy számoljon be az iskola helyzetéről.

Tölli Balázs is szeretettel köszöntötte az öregdiákokat. Elmondta, hogy szinte naponként érzi az öregdiákok szeretetét, segítségét. Mindenfele vannak öregdiákjaink, akik szívesen segítik az iskola ügyeit. Ezért köszönetet kell mondani a tanároknak a régi időkből, akiknek emlékét és szellemét a mai napig próbálják megőrizni és átadni a diákoknak.

A következő dolgokról számolt be igazgató úr:

* a Templom utca 17. szám alatti ingatlan felújítása és a régi könyvtár ideköltöztetése
* az új Könyvtárban kutatásokat folytathatnak
* régi könyvek digitalizálása
* a régi könyvtár helyén új tantermek kialakítása
* az iskola létszáma 750 feletti
* Öveges Laborban nagyon komoly munka folyik
* Német Nemzetiségi OKTV-n 1. és 3. helyezést értek el diákjaink
* Nemzetközi sportversenyeken is nagyon sok diákunk szerepel
* sokféle diák jár hozzánk, cél, hogy segítsék egymást
* DSD nyelvvizsgát (német nyelv) és angol nyelvvizsgát is tehetnek helyben diákjaink
* tartjuk a latin nyelv oktatását

Elnök asszony megköszönte az igazgató úr beszámolóját. Megkérdezte, van-e a hallottakhoz valakinek hozzáfűzni valója?

Magyar Gábor jelezte, hogy ő pályadíjakat ajánlana fel a jelenleg is működő Magyar Társaságban azok számára, akik kutatási munkákat végeznének.

Elnök asszony ezzel lezárta a közgyűlést és szeretettel invitálta a jelenlevőket a következő évi találkozóra.